Dɔ̂ lə́ nə̄ á vā nâ, é dzam ásə̄ lábəbə ǹkúkúmá lâyəan lod á mɔ́ bəyəm mə́mvéndé ai məzěn mə́ sósōō; 14bə́ ngábə́ babi ai ǹkúkúmá naa Karsena, Shétar, Admata, Tarsis, Mɛrɛs, Marsena, Memukân, bəməngi məngi zamgbál yā Pérsia ai Média, á báyénan ai ǹkúkúmá ábǒg ásə, bə́ tɔ̄á fə̄ bítɔ̄á bí ósú yā éwógē dzíé. 15Ńdɔ ǹkúkúmá á ngāsíli bod bə́ mvīgí[4] nâ: “Mvéndé yatsíg naa bə́ bɔ ai Vasti, miníngá ǹkúkúmá, yá, ḿból ā bɛ̄n dzálā ńlóé ńkūkúmá Sɛrsɛs anə́ myāg mí ngákalan nyé ?” 16Memukân a fódó fɔ̄ɔ̄ ńkɔ̄bɔ̄ mɔ́, á mís mə́ ńkúkúmá ai é bod bənénə bəvɔ́g; "Ebyandí Vasti, miníngá ǹkúkúmá, yánambǎ kig və ǹkúkúmá étām, yányamǐ fə bod bənénə̄ bə́sə ai mə́yɔŋ mə́sə̄ yā mə́bódā míńnam myáwóge ai ǹkúkúmá Sɛrsɛs. 17É fúlú mīníngá ǹkúkúmá a lə́de, yayi wulu á é bīníngá bə́sə bəvɔ́g[5], ě ngasógolo bɔ́ naa bə́ byāndi bəyóm; bɔ́ nâ:"Ngǎ ńkūkúmá Sɛrsɛs a ngábéndē nâ bə́ zu ai Vasti, miníngá ǹkúkúmá, á mís móé, ńdɔ a ngábɛn kódō á sí.” 18A tádigi ámōs bēn dī miǹtómbá mí bīníngá yā Pérsia ai Médiǎ yā mí wóg é dzam miníngá ǹkúkúmá ā bɔ dī, myâyi tə́bə̄ naa myâdɔan ai bəyóm, bod bənénə bə́ ǹkúkúmá. Ebyandí tē yâyǐ fə dudǔ və abuí məliŋiná. 19Ngə́ ǹkúkúmá a yə́bə, a yəan kúlī tə́bə́gá edzóe, tə́bə́gá yǎ báyi til á mə̄mvéndé mə́ Pérsia ai Média, a tɔá təge ai atséndé, a kɔ́bɔgɔ nâ: "Vasti, eki, təge bǎd kwí á mís mə́ ńkúkúmá Sɛrsɛs. Ǹkúkúmá a yi tə́lē mīníngá ḿfə̄ á ńkōŋ ńkúkúmá mīníngá woé, ényɔ̄ á nə̄ fúlú ḿbəŋ a lodo nyé 20É tə́bə́gá ńkūkúmá ā yi kúli, a yi dzimbi éwōgē dzíé ésə tɔ anə́ é nə́ ánén eyɔ̌ŋ te biníngá bə́sə̄ báyi bəlan ai bəyóm bábán ai olugú, a tádigi á mim̀faŋ mí bod bənénə, a kələ kwí a zəzə bod bətɔ́g." 21Ǹkɔ́bɔ ví ó kwíí fɔ̄ɔ̄ ḿbɔ̄s á mə̄lɔ́ mə́ ńkúkúmá ai émá mə́ bod bənénə̄ bə́sə. Ǹkúkúmá a mǎn fə bɔ ḿból Memukân a ngádzó. 22A mǎn lōm bə̄kálada á mə̄bódā miǹnám yā éwōgē ǹkúkúmá dzíé, ábōdā ásə ńtīlán wóé, âyɔŋ ásə̄ é mválaga ǹkɔ́bɔ dzié[6], nâ mod ósə̄ a tɔ̄bɔ ǹdzóe á ndá dzīē, a kɔ́bɔgɔ̌ fə ǹkɔ́bɔ̄ yā âyɔŋ díé[7].